Røða, sum Petur Elias Petersen, forseti, helt tá nýggja tvíhøllin“ Bylgjan” í Runavík varð tikin í nýtslu. Eg vil vegna Ítróttasamband Føroya takka fyri innbjóðingina. Tað er ein sonn frægd at standa her í dag–í hesi framúrskarandi høllini. Samstundis er ítróttarhøllin vorðin sum nýggj. Vit fegnast tí um, at tit í Runavíkar Kommunu raðfesta ítróttin so mikið høgt, at tit ikki bara halda við líka teir karmar, sum longu eru, men eisini brota upp úr nýggjum og gera nýggjar karmar. Fyri nøkrum árum síðani hoyrdu vit um ein ungan svimjara úr Vági, sum ætlaði sær at gerast millum bestu svimjarar í heiminum. Hetta við dreyminum ella visjónini hevur stóran týdning innan ítrótt. Hvørt einstakt ítróttafólk má tora at droyma um at gerast betur–at gerast millum tey bestu. Og feløgini mugu eisini hava dreymar og visjónir fyri sítt arbeiði og sínar karmar. Støkk hevur alt nógvar heiðursmerkjavinnnarar, hóast karmarnir ikki hava verið av teimum bestu. Tí sær framtíðin hjá felagnum sera bjørt út við nýggju høllini. Vit, sum hava ferðast til Oyggjaleikir, hava mangan fegnast um ítróttardeplarnar, sum serliga tær bretsku oyggjarnar hava duga væl at bygt. Sum skilst hevur grunnurin ikki bert stuðlað fíggjarliga, men eisini við hentum ráðum, sum hava havt greiða ávirkan á endaliga úrslitið. Samstundis sum vit i dag fegnast um hesar karmarnar, sum eru eindømi í Føroyum, er tað kanska hóskandi at heysa flaggið fyri eini svimjihøll í Eysturoy. Skúlasvimhyljarnir í oynni hava fostrað góðar svimjarar–enntá fleiri altjóða svimjarar úr Runavíkar Kommunu–men tað kundi verið ynskiligt at fingið ein 25 metra hyl í oynni, ið bæði kundi stuðlað undir venjing og kappingum. Eg fari vegna Ítróttasamband Føroya at ynskja tykkum bestu eydnu og Guðs signing við nýggja ítróttadeplinum við Løkin. Eg eri onga løtu í iva um, at kønu venjararnir, leiðararnir og nevndinar í feløgunum í komandi tíðum fara at skapa virksemi í hesum høllum, sum fer at síggjast aftur bæði í kappingar- og úrvalsítrótti, men so sanniliga eisini í skúlaítrótti og fólkaheilsu.